**XIV. Csárda túra**

A Szabadság Vándorai Túrakerékpáros Egyesület 2003-ban Csárda Túra elnevezéssel kerékpáros mozgalmat indított Komárom és környéke szépségeinek és látnivalóinak megismertetése érdekében. A résztvevők a City 10, a Classic 40, az MTB 55, a Road 80 és az Extrem 110 útvonalak közül választhatnak. Először kerül kijelölésre a görkorcsolyásoknak szánt Roller 5 és Roller 12 útvonal a Vág folyó partján.

A Csárda túra egynapos esemény. Nevezni a helyszínen vagy az esemény weboldalán lehet. Az igazolófüzetbe feljegyzésre kerül az indulás időpontja. Az első indítás 7 óra 5 perckor lesz. Ezt követően 5 percenkénti tömeges indítások lesznek 9 óra 30 percig. Minden túrázó menetidejét külön mérjük. A teljesítménytúrázó feladata, hogy az útvonalat minél hamarabb végigjárja és felkeresse az egyes falvakban elhelyezett igazolóállomásokat. A pecsétes igazolásokat a kocsmák, éttermek pénztáráinál vagy a kihelyezett frissítőállomásokon kell begyűjteni. Az igazolófüzetben a térképvázlat mellett az igazolópontok címe és koordinátája is megtalálható. A kiértékelés az elért idők alapján történik. Időegyenlőség esetén a junior kategóriában a fiatalabb, a felnőtt és szenior kategóriában pedig az idősebb kor jelent előnyt.

**Helyszín:** Szlovákia, Komárom  
**Rajt/cél:** Hajós utca (Lodná ulica) – az óvoda udvara  
Koordináták: [47°45'49.9"N 18°08'07.4"E](https://maps.google.hu/maps?q=47.763864,18.135391&hl=no&num=1&t=h&z=19)  
**Rajt időpontja:** 2016. április 23. szombat   
**Szervező:** Szabadság Vándorai Túrakerékpáros Egyesület  
**Főrendező:** Bujna Zoltán  
**Információk:** [info@csardatura.sk](mailto:info@csardatura.sk), +421 908 133 364

**Az útvonalakról**

A **City 10** távon a város különböző pontjait kell felkeresni, ahol megoldandó feladatok várnak a kerékpárosokra. Az indulók tetszés szerint járhatják be ezeket a helyeket. A feladatsor csak az indulás napján lesz elérhető. A távon nincs időmérés, se kiértékelés. Az útvonal 13 óráig tart nyitva.

A **Classic 40** táv ahogy a neve is mutatja egy klasszikus körtúra, amely végig aszfalton halad. A várost elhagyva az első 15 kilométer biztonságos kerékpárúton vezet, a következő 15 kilométer alacsonyforgalmú út, a város előtti utolsó 7 kilométer forgalmasabb nemzetközi út. A távon egy frissítőállomás lesz.

Az **MTB 55** kategória 70 százaléka terepen vezetett, és egy kisebb dombot is meg kell mászni, ezért teljesítése terepkerékpárt és jobb erőnlétet igényel. A pontos útvonal a verseny előtti héten lesz frissítve weboldalunkon. Ajánlatos az útvonalat GPS-re tölteni! Az úton kettő frissítőállomás lesz.

A **Road 80** kategória aszfalt úton halad több kisebb dombbal fűszerezve. Teljesítése jobb erőnlétet igényel. Az útvonalon távolságban arányosan elhelyezett kettő darab frissítőállomáson lesz.

A **Extrem 110** kategória aszfalt úton vezetett táv több kisebb dombbal és egy erdei emelkedővel fűszerezve. Teljesítése kiváló erőnlétet igényel. Az útvonalon távolságban egymástól arányosan elhelyezett három darab frissítőállomás lesz.

A **Roller 5** és **Roller 12** kategóriában csak görkorcsolyával lehet indulni. Nevezés és indulás a Vág folyón található [vasúti hídnál](https://www.google.sk/maps/dir/47.7728202,18.1387148/@47.7728779,18.1385164,17.25z?hl=hu) lesz 9 és 13 óra között. A versenyben való részvételhez elengedhetetlen segédeszköz egy fényképezőgéppel ellátott telefon vagy egy fényképezőgép.

**Program**

7:00 - 9:30 Nevezés, rajtolás Classic 40, MTB 55, Road 80, Extrem 110

7:00 - 13:00 Nevezés, rajtolás City 10

9:00 - 13:00 Nevezés, rajtolás Roller 5, Roller 12

15:30 Eredményhirdetés, tombola

**Versenykategóriák**

City 10, Classic 40, MTB 55, Road 80, Extrem 110, Roller 5, Roller 12

1. Junior fiú 18 éves korig / szül. 1998. április 23. után
2. Junior lány 18 éves korig / szül. 1998. április 23. után
3. Felnőtt férfi 18 és 60 év között / szül. 1998. április 23. és 1956. április 24. között
4. Felnőtt női 18 és 60 év között / szül. 1998. április 23. és 1956. április 24. között
5. Szenior férfi 60 év felett / szül. 1956. április 23. után
6. Szenior női 60 év felett / szül. 1956. április 23. után

A CITY 10 távon nem lesz időmérés, ezért eredményhirdetés sem. Roller 5 és Roller 12 távon csak időmérés lesz. Minden távon lehet csapatban nevezni, de a kiértékelés személyenként történik. Minden táv sikeres teljesítése után jár a kitűző és egy darab tombolajegy.

**Nevezési díj**

City, Roller 5, Roller 12 távra 1,5 € / 480 Ft;

Classic távra felnőtt és szenior kategóriában 3 € / 960 Ft, junior kategóriában 2 € / 640 Ft;

MTB, Road, Extrem távra felnőtt és szenior kat. 4 € / 1280 Ft, junior kat. 3 € / 960 Ft.

Szabadság Vándorai TE tagoknak 50% kedvezményt, Magyar Turista Kártya tulajdonosainak 25% kedvezményt biztosítunk. A nevezési díj tartalmaz City távon egy kekszet, Classsic távon egy-, MTB és Road távon kettő-, Extrem távon három frissítőállomást.

**Nevezés**

Nevezni a helyszínen a túra napján ill. weboldalunkon a versenyt megelőzően április 20-ig lehetséges. CITY 10, Roller 5 és Roller 12 kategóriában 13 óráig fogadunk el nevezést. 15 évesnél fiatalabb kerékpárost csak a szülő vagy a hozzátartozó felnőtt nevezhet be.

**Általános tudnivalók**

A teljesítménytúrán minden kerékpáros részt vehet, akinek a kerékpárja a KRESZ által előírtaknak közúti közlekedésre megfelel, ill. aki benevezett, befizette a nevezési díjat és aláírta a nyilatkozatot egészségi állapotáról. A teljesítménytúrán mindenki saját felelősségére rajtol. Az esetleges sérülésekért vagy a kerékpár meghibásodásáért, eltulajdonításáért a szervező nem felel. Kerékpáros sisak használata kötelező! A sisakon kívül ajánlott kerékpáros kesztyű és szemüveg használata is. A teljesítménytúra alatt a résztvevő nem vehet igénybe kerékpárján kívül más közlekedési eszközt, mivel ez a kizárását jelenti. Egy pecsételő-állomás kihagyása a résztvevő kizárását eredményezi. Minden túrázót arra kérünk, hogy ne veszélyeztesse se maga, se mások biztonságát, ne szennyezze a környezetet és kövesse a rendezők utasításait!

**Díjak**

A Classic 40, MTB 55, Road 80, Extrem 110 kategóriák első, második és harmadik helyezettjei oklevelet ill. további díjakat kapnak. A díjak csak az eredményhirdetésen vehetőek át! Minden sikeres teljesítő a XIV. Csárda túrára készített díszes kitűzőt ill. emléklapot kap. A kiértékelést tombolasorsolás követi. Minden sikeres teljesítőnek egy darab ingyenes tombolajegy jár. További tombolajegy vásárolható a helyszínen 0,20 Euróért. A tombola fődíja az esemény főtámogatójától egy Vedora kerékpár lesz.

**Étkezés**

A célban zsíros kenyér biztosítja az energiapótlást. Csak online előnevezésben van lehetőség gulyást rendelni. A helyszínen további gulyásjegyeket nem árulunk.

**Reméljük, hogy programajánlatunk felkeltette érdeklődésed!  
Jó túrázást, kellemes időtöltést kívánunk!**